CELEX: 32021D0032
Language: hr
Date: 2021-01-13 00:00:00
Title: Provedbena odluka Komisije (EU) 2021/32 оd 13. siječnja 2021. o produljenju djelovanja koje je luksemburška Agencija za okoliš poduzela kako bi se dopustilo stavljanje na raspolaganje na tržištu i uporaba biocidnog proizvoda BIOBOR JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2021) 13) (Vjerodostojan je samo tekst na francuskom jeziku)

18.1.2021   
               
               
                  HR
               
               
                  Službeni list Europske unije
               
               
                  L 15/7
               
            
         PROVEDBENA ODLUKA KOMISIJE (EU) 2021/32
         оd 13. siječnja 2021.
         o produljenju djelovanja koje je luksemburška Agencija za okoliš poduzela kako bi se dopustilo stavljanje na raspolaganje na tržištu i uporaba biocidnog proizvoda BIOBOR JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2021) 13)
            
         
         (Vjerodostojan je samo tekst na francuskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
         budući da:
         
                     (1)
                  
                  
                     Luksemburška Agencija za okoliš („nadležno tijelo”) donijela je 4. svibnja 2020. odluku (kasnije izmijenjenu 19. lipnja i 7. listopada 2020.) u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje i uporabe za profesionalne korisnike biocidnog proizvoda BIOBOR JF za antimikrobno tretiranje spremnika za gorivo i sustava za dovod goriva parkiranih zrakoplova do 31. listopada 2020. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za takvo djelovanje.
                  
               
                     (2)
                  
                  
                     Prema informacijama koje je dostavilo nadležno tijelo to je djelovanje bilo potrebno kako bi se zaštitilo javno zdravlje. Mikrobiološka kontaminacija spremnika za gorivo i sustava za dovod goriva zrakoplova može dovesti do kvara na motoru zrakoplova i ugroziti njegovu plovidbenost, čime se ugrožava sigurnost putnika i posade. Pandemija bolesti COVID-19 i posljedična ograničenja letenja doveli su do privremenog parkiranja brojnih zrakoplova. Mirovanje zrakoplova pogoršava mikrobiološku kontaminaciju.
                  
               
                     (3)
                  
                  
                     BIOBOR JF sadržava 2,2’-(1-metiltrimetilendioksi)bis-(4-metil-1,3,2-dioksaborinan) (CAS broj 2665-13-6) i 2,2’-oksibis (4,4,6-trimetil-1,3,2-dioksaborinan) (CAS broj 14697-50-8), aktivne tvari za uporabu u biocidnim proizvodima vrste 6 kao konzervansi za proizvode tijekom skladištenja kako su definirani u Prilogu V. Uredbi (EU) br. 528/2012. Budući da te aktivne tvari nisu uključene u program rada, utvrđen u Prilogu II. Delegiranoj Uredbi Komisije (EU) br. 1062/2014 (2), za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012, potrebno ih je procijeniti i odobriti da bi se biocidni proizvodi koji ih sadržavaju mogli odobriti na nacionalnoj razini ili na razini Unije.
                  
               
                     (4)
                  
                  
                     Komisija je 16. listopada 2020. primila obrazloženi zahtjev nadležnog tijela za produljenje djelovanja u skladu s člankom 55. stavkom 1. trećim podstavkom Uredbe (EU) br. 528/2012. Obrazloženi zahtjev temelji se na zabrinutosti da bi sigurnost zračnog prometa mogla i dalje biti ugrožena mikrobiološkom kontaminacijom spremnika za gorivo i sustava za dovod goriva zrakoplova te argumentom da je BIOBOR JF ključan za kontrolu takve mikrobiološke kontaminacije.
                  
               
                     (5)
                  
                  
                     Prema informacijama koje je dostavilo nadležno tijelo jedini alternativni biocidni proizvod koji su proizvođači zrakoplova i motora preporučili za tretiranje mikrobiološke kontaminacije povučen je s tržišta u ožujku 2020. jer su nakon tretiranja tim proizvodom uočene ozbiljne nepravilnosti u radu motora.
                  
               
                     (6)
                  
                  
                     Kako je istaknulo nadležno tijelo, mehaničko tretiranje mikrobiološke kontaminacije spremnika za gorivo i sustavâ za dovod goriva zrakoplova podrazumijeva uspostavljanje redovitih postupaka pročišćavanja i mikrobiološkog ispitivanja tako dobivenih uzoraka, za što je potrebno dodatno osoblje i uspostava složenih postupaka uzorkovanja i laboratorijskog ispitivanja uzoraka, koji se ne čine primjerenima luksemburškoj zrakoplovnoj floti. Nadalje, ručno čišćenje kontaminiranih spremnika, koje je potrebno ako se utvrdi kontaminacija, izložilo bi radnike otrovnim plinovima i trebalo bi ga izbjegavati.
                  
               
                     (7)
                  
                  
                     Prema informacijama koje je dostavilo nadležno tijelo proizvođač proizvoda BIOBOR JF poduzeo je korake za redovito odobrenje proizvoda te se očekuje da će početkom 2021. biti podnesen zahtjev za odobrenje aktivnih tvari koje proizvod sadržava. Odobrenje aktivnih tvari i naknadno odobrenje tog biocidnog proizvoda predstavljalo bi trajno rješenje za budućnost, no provedba tih postupaka dugotrajan je proces.
                  
               
                     (8)
                  
                  
                     Budući da bi se neprovedbom suzbijanja mikrobiološke kontaminacije spremnika za gorivo i sustava za dovod goriva mogla ugroziti sigurnost zračnog prometa, a ta se opasnost ne može primjereno suzbiti uporabom drugog biocidnog proizvoda ili na neki drugi način, primjereno je dopustiti nadležnom tijelu da produlji djelovanje za najviše 550 dana počevši od dana nakon isteka početnog razdoblja od 180 dana odobrenog odlukom nadležnog tijela od 4. svibnja 2020., kako je izmijenjena 7. listopada 2020.
                  
               
                     (9)
                  
                  
                     Budući da je valjanost navedenog djelovanja istekla 1. studenoga 2020., ova bi Odluka trebala imati retroaktivan učinak.
                  
               
                     (10)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Luksemburška Agencija za okoliš može produljiti djelovanje za dopuštanje stavljanja na raspolaganje na tržištu i uporabe za profesionalne korisnike biocidnog proizvoda BIOBOR JF za antimikrobno tretiranje spremnika za gorivo i sustava za dovod goriva parkiranih zrakoplova do 5. svibnja 2022.
         
         
            Članak 2.
            Ova je Odluka upućena luksemburškoj Agenciji za okoliš.
            Primjenjuje se od 1. studenoga 2020.
         
         
            Sastavljeno u Bruxellesu 13. siječnja 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.
         
         
            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).